paragraph_text: Bekavac je dobitnik prvih nagrada na natjecanjima u Lisabonu (1994), Sevilli (1995), Beogradu (1997); finalist je natjecanja u New Yorku (1994) te eurovizijskog natjecanja u Varšavi iste godine. Kao komorni glazbenik surađuje s flautisticom Irenom Grafenauer, Kvartetom Tartini, violistom Jurijem Bašmetom, hornistom Radovanom Vlatkovićem, fagotistom Milanom Turkovićem, te članovima Berlinske filharmonije, Bayrische Rundfunk orkestra i Münchenske filharmonije. Solistički je nastupio sa svim slovenskim orkestrima, Komornim orkestrom »Franza Liszta« iz Budimpešte, s Cappelom Istropolitanom, Salzburškim, Münchenskim, Zagrebačkim i Moskovskim solistima, orkestrom Frankfurtske opere, orkestrom Saarskoga i Portugalskog radija, orkestrom Philharmonie der Nationen i dr. Za glazbeni arhiv Slovenskog radija snimio (je sa Simfonijskim orkestrom RTV Slovenije i dirigentom Antonom Nanutom) neka od glavnih djela literature za klarinet: Mozartov Koncert u A-duru, Debussyjevu Prvu rapsodiju, Françaixov Koncert i Grginov Concertino. U veljači godine 2004. postaje laureatom Prešernove zaklade.